Bieber wys nougeset alles wat misgekyk word | Netwerk24
Deur Corneli Van Den Berg 13 Junie 2017 09:00
Dié foto, met die ironiese titel "Vredepark", is te sien in Jodi Bieber se retrospektiewe uitstalling Between Darkness and Light in die Oliewenhuis-kunsmuseum in Bloemfontein.
In haar uitstalling Between Darkness and Light in die Oliewenhuis-kunsmuseum bied sy 'n terugblik op agt fotografiese reekse wat tussen 1994 en 2010 geskep is en sluit ook foto's in uit die monografieë Between Dogs and Wolves: Growing up with South Africa (2006), Soweto (2010) en Real Beauty (2014).
Die reeks Going Home: Illegality and Repatriation – South Africa/Mozambique (2000) boekstaaf die inhegtenisneming en treinreis van onwettige Mosambiekse immigrante terug na die land van hul herkoms.
Veral twee foto's uit die reeks val op.
Die eerste toon 'n groep mans in die kamp waar hulle aangehou word. Bieber neem die mans, wat buite sit en wag, deur 'n venster met diefwering af. Die diefwering tree metafories op om die gevoel van 'n tronk of gevangenskap te beklemtoon. Die tweede foto herhaal die ervaring in 'n foto van 'n onheilspellende doringdraadheining.
Foto's uit die reeks Between Dogs and Wolves is op 'n weldeurdagte wyse saamgestel. Dié foto's, simmetries en in dialoog met mekaar saamgestel, verbeeld kinders van kleuters tot tieners. In party foto's speel en dans die kinders en in ander word hulle teen die agtergrond van die rou werklikheid van armoede en geweld in die nuwe Suid-Afrika uitgebeeld.
'n Indrukwekkende getal foto's uit Bieber so monografie Soweto is ingesluit in die uitstalling. Die reeks wys die aandag wat Bieber selfs aan kleinighede skenk, soos die helder kleure en verskeidenheid boeiende figure en teksture in die hedendaagse Soweto.
In teenstelling met die lewenskragtige foto's van die Soweto-reeks, gebruik Bieber oorwegend swart-en-wit foto's in die reeks Las Cañas (2003). Dit is 'n munisipale stortingsterrein aan die buitewyke van die Spaanse stad Valencia, waar sowat 100 dwelmverslaafdes woon. Die portretfoto's bied 'n eerlike blik op die lewe van dié mense. Tog is haar foto's nie veroordelend nie, maar beklemtoon eerder menslikheid.
Between Darkness and Light vul die hoof- en anneks-galery en in die anneks hang onder meer foto's van Bieber se Real Beauty-reeks (2008). Hierin ondersoek sy haar eie veroudering asook die dikwels onmoontlike skoonheid-standaarde van die moderne (Westerse) samelewing.
Sy verbeeld Suid-Afrikaanse vrouens van verskeie agtergronde en ouderdomme as sterk en vol selfvertroue: Hulle aanvaar hul liggame en veroudering met grasie.Between Darkness and Light bied 'n insiggewende blik op kontemporêre Suid-Afrika en duur tot 9 Julie. 'n Besoek word ten sterkste aanbeveel.